РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/189-17

29. септембар 2017. године

Б е о г р а д

ЗАПИСНИК

18. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 29. СЕПТЕМБРА 2017. ГОДИНЕ

Седница је почела у 13.00 часова.

 Седницом је председавала Стефана Миладиновић, заменик председника Одбора.

 Седници су присуствовали чланови Одбора: Драган Весовић, Јовица Јевтић, Драган Јовановић, Зоран Милекић, Огњен Пантовић, Снежана Б. Петровић, Далибор Радичевић, Ивана Стојиљковић и Горан Ћирић.

 Седници су присуствовали заменици чланова Одбора: Иван Карић (заменик Новице Тончева), Владимир Петковић (заменик др Владимира Орлића), Радослав Цокић (заменик Катарине Ракић) и Ивана Николић (заменик Јовице Јевтића).

 Седници нису присуствовали чланови Одбора: Јасмина Каранац, Ненад Константиновић, Александар Стевановић, нити њихови заменици, и Срето Перић, заменик члана Одбора.

Седници су присуствовали из Министарства, трговине, туризма и телекомуникација: Татјана Матић, државни секретар, Милан Добријевић, руководилац Групе за развој Дигиталне агенде, Наталија Радоја, шеф Одсека за регулативу, анализу и планирање у области информационог друштва и Милан Војводић, самостални саветник у Одсеку за регулативу, анализу и планирање у области информационог друштва.

Одбор је, већином гласова (12 за, један члан Одбора није гласао), у складу са предлогом председника Одбора усвојио следећи:

 Д н е в н и р е д

1. Разматрање Предлога закона о изменама Закона о информационој безбедности, који је поднела Влада (број 011-2584/17 од 24. септембра 2017. године);
2. Разматрање Предлога закона о електронском документу, електронској идентификацији и услугама од поверења у електронском пословању, који је поднела Влада (број 011-2314/17 од 29. августа 2017. године).

Пре преласка на разматрање утврђеног дневног реда Одбор је усвојио Записник 17. седнице Одбора одржане 14. септембра 2017. године (12 за, један члан Одбора није гласао).

Прва тачка дневног реда - **Разматрање Предлога закона о изменама Закона о информационој безбедности**

На почетку излагања Милан Војводић, самостални саветник у Одсеку за регулативу, анализу и планирање у области информационог друштва, је нагласио да је Влада Републике Србије предложила измене у два члана Закона о информационој безбедности који је усвојен у јануару 2016. године. У време доношења Закона о информационој безбедности Управа за заједничке послове републичких органа обављала је послове планирања, изградње, развоја и одржавања рачунарске републичке мреже и сходно томе одређено је да Управа за заједничке послове врши послове Центра за безбедност ИКТ система у републичким органима. Затим, у јулу 2017. године Канцеларија за информационе технологије и електронску управу преузела је послове изградње развоја пројектовања и одржавања рачунарске мреже. Имајући у виду наведено, било је потребно да се одреди да Канцеларија обавља послове и Центра за заштиту ИКТ система републичких органа, тако да је предложено да се донесу измене у овом смислу. На крају излагања истакнуто је да се мења члан који одређује састав тела за координацију послова информационе безбедности, који је образовала Влада.

 У дискусији, која је уследила изражено је мишљење да је Закон о информационој безбедности комплексан и истовремено указано да су ИТ компаније у Републици Србији у успону, пре свега приватне компаније. С тим у вези постављено је питање како и на који начин задржати квалитетне људе унутар глобалне националне ИТ мреже имајући увиду постојање ограничења плата и смањења зарада, а да је за управљање ИТ системом једне државе потребно огромно искуство, велико знање и мотивација?

 Татјана Матић, државни секретар, се сложила да је потребно мотивисати запослене ИТ стручњаке унутар глобалне националне ИТ мреже, да би остали да раде у том систему и нагласила да овај проблем имају и много развијеније земље. За стрчњаке из ове области се првенствено организују додатне обуке и различите врсте стручних усавршавања, које је немогуће добити на неким другим пословима. Такође, указано је да би Закон о систему плата запослених у јавном сектору, као и Закон о државним службеницима морао да претрпети у том смислу одређене измене. Одржано је и више састанака на којима је Министарство покушало да послове који се односе на област ИТ а, без дискриминације у односу на друге послове, стимулише и издвоји управо имајући у виду чињеницу да људи одлазе тамо где су веће плате. Разговори још увек нису завршени, процес није једноставан посебно имајући у виду фискалну консолидацију и рационализацију државне управе. Међутим, кроз стратегију коју је Влада донела и одређени акциони план очекује се да ће се пронаћи нови механизми и инструменти да се ИТ стручњаци задрже у оквиру система.

У дискусији је учествовао народни посланик Горан Ћирић.

Одбор је, у складу са чланом 155. став 2. Пословника Народне скупштине, одлучио већином гласова (10 за, три члана Одбора нису гласала) да предложи Народној скупштини да прихвати Предлог закона и изменама Закона о информационој безбедности.

За известиоца Одбора на седници Народне скупштине одређена је Стефана Миладиновић, заменик председника Одбора.

Друга тачка дневног реда - **Предлога закона о електронском документу, електронској идентификацији и услугама од поверења у електронском пословању**

 На почетку излагања Татјана Матић, државни секретар, је истакла да је доношење Закона о електронском документу, електронској идентификацији и услугама од поверења у електронском пословању један велики искорак даље у правном уређењу електронског пословања. То је један од приоритета у раду Владе, о дигитализацији државе у најширем смислу те речи која пре свега подразумева увођење како е управе тако и електронских послова у експозеу је говорила и председница Владе.

 У том смислу овај закон је „кровни“ закон за који се верује да ће омогућити и допринети да се регулисањем шема пре свега електронске идентификације, развојем тржишта услуга од поверења у електронском пословању уклоне пепреке и да се са класичног пређе на електронско пословање, чиме ће се постићи пре свега брже и ефикасније пословање, смањење трошкова пословања привредних субјеката, органа власти, као и самих грађана. Такође, Министарство очекује да ће један од резултата примене овог закона бити модернизација и ефикаснији рад органа у јавном сектору, лакши и сигурнији приступ услугама које ови органи и други субјекти пружају електронским путем и повећање броја електронских услуга. Примена законских решења омогућиће брже и ефикасније пословање, значајно смањење времена које је потребно за извршење одређених послова и трансакција. Послови ће моћи лакше да се обављају електронски без одласка на шалтер и без физичког контакта чиме се додатно штеде материјални ресурси и време које је потребно у класичном пословању. Такође, регулисањем шема електронске индентификације и услуга од поверења омогућиће се лакши и сигурнији приступ услугама органа у јавном сектору, с обзиром да ће се прописивати услови за пружање ових услуга, који обезбеђују поверење и веродостојност података уз одговарајуће правно дејство. Закон регулише, пре свега, следеће области: електронски документ, електронску идентификацију услуга од поверења, електронски потпис, електронски печат, електронску доставу, аутентификацију веб сајтова и електронско чување докумената. Истакнуто је да је Закон подједнако значајан за грађане, привреду, државну управу, локалну самоуправу и остале субјекте. Његова примена омогућава напредак како органа управе и електронског пословања у Републици Србији, тако и напредак на међународном плану представљањем Републике Србије као модерне и ефикасне државе.

 На крају излагања државни секретар је нагласила да доношењем овог закона Министарство очекује један озбиљан и напоран рад на многобројним подзаконским актима, као и рад на усаглашавању закона из других области са новим постулатима електронског пословања које овај закон доноси.

Одбор је, у складу са чланом 155. став 2. Пословника Народне скупштине, одлучио већином гласова (11 за, два члана Одбора нису гласала) да предложи Народној скупштини да прихвати Предлог закона о електронском документу, електронској идентификацији и услугама од поверења у електронском пословању.

За известиоца Одбора на седници Народне скупштине одређена је Стефана Миладиновић, заменик председника Одбора.

\*

\* \*

На седници Одбора вођен је тонски запис.

 Седница је закључена у 13.40 часова.

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

 Биљана Илић Стефана Миладиновић